Strateegia "Euroopa Liit 2020" puhul on tegemist uue Euroopa  konkurentsivõime strateegiaga ning see on kavandatud jätkuna kehtivale Lissaboni strateegiale. Strateegia peaks võimaldama ELil kriisist täielikult taastuda ning liikuda kiiresti teadmistepõhise ja keskkonnasäästliku majanduse suunas. EL 2020 toetub 2005. aastal taaskäivitatud Lissaboni strateegia saavutustele, mis keskendus majanduskasvule ja töökohtade loomisele, pöörates aga sealjuures tähelepanu ka mõnedele selle strateegia kitsaskohtadele.    Uue strateegia koostamiseks on Euroopa Komisjon esitanud  avaliku konsultatsioonipaberi (pdf), millele oli 15. jaanuariks oma kommentaare ja tagasisidet võimalik anda kõigil huvitatud osapooltel.    Riigikantselei strateegiabüroo koordineerimisel koostati koostöös ministeeriumide ja erinevate huvirühmade ning sotsiaalpartneritega konsulteerides Eesti  esialgsed seisukohad strateegia "Euroopa Liit 2020" kujundamisel.    ELi 2020 strateegia esialgsete põhimõtete ja Eesti esialgsete seisukohtade tööpaberi tutvustamiseks toimus ka 12. jaanuaril ministeeriumide ja erinevate huvigruppide esindajatele seminar, mille raames esitatud ettepanekuid võeti arvesse ka lõplikus 15. jaanuaril Riigikantselei strateegiadirektori kui Eesti ametliku Lissaboni koordinaatori poolt  Euroopa Komisjonile esitatud Eesti esialgsete seisukohtade paberis (pdf).